标题：金幼孜
人物简介
八年，鞑靼本雅失叛明，随成祖历次北征，幼孜扈从，命其记录所过山川、风土人情。幼孜才思敏捷往往据鞍立就。军至胪胸河（即今蒙古人民共和国克鲁伦河）大获全胜，本雅失七骑西遁。幼孜奉旨写平胡诏，代拟敕谕数道。
十二年，与胡广、杨荣等编纂《五经四书性理大全》，升翰林学士。十八年晋文渊阁学士。
二十二年四月，鞑靼阿鲁台犯境，永乐帝再次亲征。六月中军至答蓝木纳儿河（在今蒙古人民共和国境内），不见敌踪，兵士疲惫，幼孜独请班师获允。回师途中，帝就还京后将军国大事交付太子一事，与幼孜等商议，足见对幼孜的信任。八月十八日军至榆木川（在今内蒙多伦西北），永乐帝病逝。杨荣急驰京讣告，幼孜与马云为稳定军心，密不发丧，每日晋见、进食如常仪。一切诏令，皆出幼孜手。护丧归京，计程七日，于是民间有幼孜“七日为君”的故事流传。
洪熙元年〔1425)拜户部右侍郎兼文渊阁大学士，不久加太子少保衔兼武英殿大学士，年底升任礼部尚书兼大学士如故，支领三俸。当时，法司判死罪冤屈太多，帝命法司，凡判死罪案，必须“会知三学士”（幼孜、杨士奇、杨荣）。
宣德元年（1426)诏幼孜为总裁，修纂永乐、洪熙两朝实录。宣德六年卒。谥“文靖”，葬暮膳山。
主要著作有《北征诗》、《北征录》，后人集其遗文辑成《文靖公全集》传世。
《明史》有传，载《中国文学家大辞典》、《中国名人大辞典》。
《明史·金幼孜传》
金幼孜，名善，以字行，新淦人。建文二年进士。授户科给事中。成祖即位，改翰林检讨，与解缙等同直文渊阁，迁侍讲。时翰林坊局臣讲书东宫，皆先具经义，阁臣阅正，呈帝览，乃进讲。解缙《书》，杨士奇《易》，胡广《诗》，幼孜《春秋》，因进《春秋要旨》三卷。
永乐五年，迁右谕德兼侍讲，因谕吏部，直内阁诸臣胡广、金幼孜等考满，勿改他任。七年从幸北京。明年北征，幼孜与广、荣扈行，驾驻清水源，有泉涌出。幼孜献铭，荣献诗，皆劳以上尊。帝重幼孜文学，所过山川要害，辄命记之。幼孜据鞍起草立就。使自瓦剌来，帝召幼孜等傍舆行，言敌中事，亲倚甚。尝与广、荣及侍郎金纯失道陷谷中。暮夜，幼孜坠马，广、纯去不顾。荣为结鞍行，行又辄坠，荣乘以己骑，明日始达行在所。是夜，帝遣使十余辈迹荣、幼孜，不获。比至，帝喜动颜色。自后北征皆从，所撰有北征前、后二《录》。十二年命与广、荣等纂《五经四书性理大全》，迁翰林学士。十八年与荣并进文渊阁大学士。
二十二年从北征，中道兵疲。帝以问群臣，莫敢对，惟幼孜言不宜深入，不听。次开平，帝谓荣、幼孜曰：“朕梦神人语上帝好生者再，是何祥也？”荣、幼孜对曰：“陛下此举，固在除暴安民。然火炎昆冈，玉石俱毁，惟陛下留意。”帝然之，即命草诏，招谕诸部。还军至榆木川，帝崩。秘不发丧。荣讣京师，幼孜护梓宫归。仁宗即位，拜户部右侍郎兼文渊阁大学士。寻加太子少保兼武英殿大学士。是年十月命幼孜、荣、士奇会录罪囚于承天门外。诏法司，录重囚必会三学士，委寄益隆。帝御西角门阅廷臣制诰，顾三学士曰：“汝三人及蹇、夏二尚书，皆先帝旧臣，朕方倚以自辅。尝见前代人主恶闻直言，虽素所亲信，亦畏威顺旨，缄默取容。贤良之臣，言不见听，退而杜口。朕与卿等当深用为戒。”因取五人诰词，亲增二语云：“勿谓崇高而难入，勿以有所从违而或怠。”幼孜等顿首称谢。洪熙元年进礼部尚书兼大学士、学士如故，并给三俸。寻乞归省母。明年，母卒。
宣宗立，诏起复，修两朝实录，充总裁官。三年持节宁夏，册庆府郡王妃。所过询兵民疾苦，还奏之。帝嘉纳焉。从巡边，度鸡鸣山。帝曰：“唐太宗恃其英武征辽，尝过此山。”幼孜对曰：“太宗寻悔此役，故建悯忠阁。”帝曰：“此山崩于元顺帝时，为元亡征。”对曰：“顺帝亡国之主，虽山不崩，国亦必亡。”宣德六年十二月卒。年六十四。赠少保，谥文靖。
幼孜简易静默，宽裕有容。眷遇虽隆，而自处益谦。名其宴居之室曰“退庵”。疾革时，家人嘱请身后恩，不听，曰：“此君子所耻也。”
金幼孜·诗选
【和答庶吉士杨之宜就柬宗豫大学士士奇谕德及翰林诸同志】
日射天门乌乱啼，朝回祇在掖垣西。
玉堂视草回鸾驭，内苑看花散马蹄。
太液波光临阙近，西山云气入帘低。
欲知别后承恩好，时有天香满袖携。
【中秋宴集和答胡学士】
直舍西头俯禁城，卷帘坐待月华明。
诗题彩笔夸先就，酒注银瓶劝满倾。
蟾桂风清微有影，金茎露下不闻声。
北来此会应难得，且共酣歌咏太平。
【胡学士在北京闻予病，寄诗慰问，次韵奉酬】
玉堂新署绿阴凉，日想承宣近御床。
班马雄词真特达，唐虞化日正舒长。
头白目昏过五十，不禁四体病交攻。
君恩未有涓埃报，却怪书来感叹同。
【答胡学士（胡学士在北京闻余病，寄诗慰问，依韵奉答。十首之三首）】
卧病幽居况独居，
愁来何物可消除。
一箴远寄千金重，
赖有文渊学士书。
【春日随驾北征次清河（永乐八年）】
万乘统元戎，鸣銮出九重。暖尘生辇路，晴雪照行宫。
旗影西山外，笳声落照中。书生怀脱略，须敌万夫雄。
【早发清河】
海色正苍凉，龙旗拂曙光。雕戈寒映日，羽箭薄凝霜。
城阙云中近，关山笛里长。天兵随杀气，万里扫搀抢。
【次怀来】
羽檄通宵急，行宫出每迟。漏声催鼓角，月影上旌旗。
风逐天香近，星随斗枋移。中军严宿卫，传警尽熊罴。
【次万全】
画戟雕戈映晚天，辕门尽日鼓喧阗。
御前视草冰生砚，帐下题诗雪满毡。
楼堞平空开朔漠，关门斗绝锁胡烟。
六军坐睹旄头落，何待阴山羽檄传。
【早发兴和】
未晓戒严程，鸣弓度塞城。川云随地起，野火杂星明。
虎旅听笳动，銮旗傍跸行。草清沙路软，浑觉马蹄轻。
【誓师毕随驾回营中马上赋】
万里阴山道，平原入望赊。天营高日月，辇路净风沙。
宝马衔金勒，苍龙绕翠华。阳和随处满，草色遍天涯。
【次归化甸】
御前传檄罢，歇马卸鞍鞯。日落双旌晚，云开万幕连。
边声回朔吹，尘色蔽胡天。敌忾心犹切，长歌北伐篇。
【早发禽胡山】
六师严号令，车骑肃前征。塞月云中暗，胡尘雨后清。
沙鸡随箭落，野马近人惊。咫尺闻天语，常依御辇行。
【次永安甸（即三汊口）】
大幕尘清虏气摧，六师奏凯六龙回。
妖氛扫地旄头灭，御气浮空雉尾来。
武帐平临天汉回，戍楼遥傍朔云开。
行人笑指京华近，北望红云拥上台。
【奉和学士胡公春日陪驾同游万岁山（二首）】
凤辇游仙岛，春残花尚浓。龙纹蟠玉砌，莺语度瑶宫。
香雾浮高树，祥云丽碧空。五城双阙外，宛在画图中。
暖露滋瑶草，轻飚动碧篁。龙蟠知岁月，鹤唳识风霜。
凿谷通仙径，穿岩辟洞房。回看城阙近，禁树晚苍苍。
【元夕午门赐观灯（二首）】
五夜开阊阖，千官引佩珂。御烟浮宝篆，华月送清歌。
岁久君恩重，时平乐事多。金吾知不禁，试问夜如何。
鳌山新结彩，列炬照晴天。箫鼓瑶台上，星河绛阙前。
彩妆千队好，绣簇万花妍。欢赏陪鸾驭，还歌《既醉》篇。
【夏日喜雨写怀（三首）】
粉署依丹禁，城虚爽气多。好风天上至，凉雨晓来过。
翠岛浮香雾，瑶池澹绿波。九重闲视草，时复幸銮坡。
夏过日初长，连朝雨送凉。卷帘书帙静，开户燕泥香。
赐果来东阁，分冰近御床。小臣叨侍从，屡得被恩光。
玉堂清切地，潇洒出氛埃。雨点疏疏过，天香冉冉来。
隔花莺历乱，近水燕飞回。朝退有余暇，新诗取次裁。
【元夕赐午门观灯（四首）】
鳌山高耸架层空，万烛烧春瑞气融。
星动银河浮菡萏，天垂琼岛绽芙蓉。
行行彩队穿华月，曲曲鸾笙度好风。
自是太平多乐事，君王要与万方同。
凤辇初临鼓吹喧，千官环侍紫宸边。
九门灯火云霄上，午夜山河锦绣前。
春散炉烧烟浮树暖，月移宝仗映花妍。
从臣忝预传柑宴，既醉犹歌《湛露》篇。
天上红云湿翠旗，楼前灯影动罘罳。
御筵花暖歌声近，紫禁风清玉漏迟。
中使传宣还赐果，词臣献赋更陈诗。
华夷尽道承恩泽，千载昌期际此时。
天仗森森列宝台，教坊初进鼓如雷。
金莲夜放轻寒散，绛蜡春融瑞气回。
仙乐谩调双玉管，紫宸频上万年杯。
传柑岁岁承恩渥，感遇深惭负不才。
【元夕午门观灯应制】
阊阖重重夜不扃，琼楼十二敞银屏。
东风一曲升平乐，此夜都人尽许听。
【三月十日随驾猎海子上奉简胡学士杨庶子】
暖日融融静鼓鼙，条风拂拂动旌旗。
柳间饮马春泉细，花里闻莺昼漏迟。
近苑猎回犹赐馔，行宫朝罢更题诗。
晚来独向都城望，云拥蓬莱五色垂。
【扈从狩阳山次韵答胡学士（时有甘露降）】
銮舆晓出五城东，从狩儒臣载笔同。
日下苍龙随玉仗，道前宝马载雕弓。
苑松承露枝皆白，岛树经霜叶尽红。
向晚笳声催叠鼓，军门校猎气偏雄。
【扈从再狩武冈次学士胡公韵】
晓瞻行殿侍岩皪，步入高峰路更遥。
铁骑蹴云开御道，苍鹰掠野上曾霄。
旌麾高下随山转，烟火依微隔树烧。
忝后词臣惭谫薄，几回扈跸逐行镳。
【西山霁雪】
海上云收旭景新，连峰积雪净如银。
晴光回入千门晓，淑气先回上谷春。
瑶树生辉寒已散，琼林销冻暖偏匀。
玉堂相对题诗好，移席钩帘坐夕曛。
【居庸叠翠】
嵲天关复几重，龙飞凤翥势偏雄。
千山黛色落平野，万里烟光明远空。
峡口人行春雨外，树边鸟度夕阳中。
北巡记得随鸾驭，曾上云间第一峰。
【蓟门烟树】
野色苍苍接蓟门，淡烟疏树碧氤氲。
过桥酒幔依稀见，附郭人家远近分。
翠雨落花行处有，绿阴啼鸟坐来闻。
玉京尽日多佳气，缥缈还看映五云。
【云山草堂为杨庶子赋】
闻道幽居近翠微，好山多与白云齐。
柳塘日暖花争发，门巷春深鸟自啼。
酒醒每临松下坐，诗成闲向竹间题。
一从射策金门去，风雨年年梦建溪。